
МИНИСТАРСТВО ЗА РАД, ЗАПОШЉАВАЊЕ, БОРАЧКА И СОЦИЈАЛНА ПИТАЊА

БЕОГРАД

                                     ул. Немањина 22-26

На  основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Предлога акционог плана за спровођење Стратегије унапређења положаја особа са инвалидитетом у Републици Србији за период од 2020. до 2024. године, у периоду од 2021. до 2022. године и даје следеће
МИШЉЕЊЕ

Актом Министарства за рад, запошљавање, борачка и социјална питања, број: 011-00-00006/2021-05 од 11. јануара 2021. године, који је примљен у овом органу 12. јануара 2021. године, затражили сте од Заштитника грађана мишљење на Предлог акционог плана за спровођење Стратегије унапређења положаја особа са инвалидитетом у Републици Србији за период од 2020. до 2024. године, у периоду од 2021. до 2022. године (у даљем тексту: Предлог акционог плана). 
Заштитник грађана поздравља израду Предлога акционог плана, посебно имајући у виду општи циљ Стратегије унапређења положаја особа са инвалидитетом у Републици Србији за период од 2020. до 2024. године - изједначавање могућности особа са инвалидитетом у уживању свих грађанских, политичких, економских, социјалних и културних права, уз пуно поштовање њиховог достојанства и индивидуалне аутономије, обезбеђивање независности, слободе избора и пуне и ефективне партиципације у свим областима друштвеног живота, укључујући и живот у заједници. 
У вези са наведеним, изражавамо посебно задовољство што је једна од планираних активности Оснивање и изградња националног независног механизма за праћење спровођења Конвенције УН о правима особа са инвалидитетом при Заштитнику грађана (под 3.1.2.1.), за чије је спровођење одређен управо овај орган. Успостављање независног механизма у оквиру Заштитника грађана омогућиће да и организације особа са инвалидитетом буду укључене у праћење спровођења Конвенције УН о правима особа са инвалидитетом. 
У свом Мишљењу на Нацрт акционог плана за спровођење Стратегије унапређења положаја особа са инвалидитетом у Републици Србији за период од 2021. до 2022. године, број 353-19/20 од 29. јула 2020. године, Заштитник грађана је изразио сагласност да буде одређен као орган који спроводи активност под бројем 3.1.2.1 и навео да је, у циљу спровођења ове активности посвећене оснивању и изградњи националног независног механизма, чији рок завршетка је IV квартал 2021. године, потребно да:
Заштитник грађана запосли на неодређено време 2021. године 2 службеника са ВСС, у звању Виши саветник, који имају одговарајуће знање и искуство у области права особа са инвалидитетом, како би обављали веома сложене послове праћења спровођења Конвенције УН о правима особа са инвалидитетом. У складу са наведеним, за IV квартал 2021. године је потребно да Заштитнику грађана из текуће буџетске резерве буду обезбеђена средства  за плате два државна службеника са ВСС, у звању Виши саветник, како би се започело са пилотирањем праћења одређених чланова Конвенције. Осим наведеног, у циљу омогућавања одрживости независног механизма потребно је да Заштитнику грађана из текуће буџетске резерве буду обезбеђена средства за плате два државна службеника са ВСС, у звању Виши саветник, у току сваког месеца у 2022. години. Да би се обезбедило успешно функционисање механизма и праћење спровођења одредаба Конвенције УН о правима особа са инвалидитетом у односу на различите облике инвалидитета, у пуном обиму, потребно је да Заштитнику грађана из текуће буџетске резерве буду обезбеђена средства за плате за још једног државног службеника, укупно плате три државна службеника са ВСС, у звању Виши саветник, на неодређено у току сваког месеца у 2023. години.

Заштитник грађана ће ову активности спроводити у сарадњи са Тимом УН за људска права и организацијама цивилног друштва, означеним у Нацрту акционог плана као партнери Заштитника грађана у спровођењу активности. 

Сходно напред наведеном, колону под називом ,,Веза са програмским буџетом“ у оквиру активности 3.1.2.1 у Предлогу акционог плана би требало изменити, тако да гласи:

,,запошљавање три нова државна службеника са ВСС, у звању Виши саветник, на неодређено време, и то два у 4. кварталу 2021. године, а трећег, почевши од 1. квартала 2023. године“

* * *

Заштитник грађана жели да укаже и на поједине аспекте који завређују појачану пажњу, имајући у виду да су реформе у овој области сложене и да осим измене важећих прописа, подразумевају и успостављање и развијање система подршке за особе са инвалидитетом, у складу са њиховим потребама. Стога је активност планирана под 2.1.1.2. Развијање модела подршке у одлучивању за особе са инвалидитетом, са посебним акцентом на особе које се тренутно налазе под старатељством, веома значајна за промену парадигме и уживање права особа са инвалидитетом на једнакој основи са другим грађанима. 
Остварујући мандат Националног механизма за превенцију тортуре, Заштитник грађана изражава задовољство планираним активностима за спровођење мере 2.1.5. Унапређење превенције и заштите особа са инвалидитетом од насиља и злостављања, посебно превенције и заштите жена са инвалидитетом од насиља, како у погледу активности сачињавања приступачних протокола о спречавању насиља, злостављања и експлоатације, нарочито у установама социјалне заштите и здравствене заштите (активност под 2.1.5.2.) тако и када је реч о активности која се састоји у реализацији обука за групе за координацију и сарадњу о специфичностима насиља којем су изложене особе са инвалидитетом, посебно жене са инвалидитетом  (под 2.1.5.3.).

Такође, Заштитник грађана ће, кроз посете тимова Националног механизма за превенцију тортуре, пратити реализацију одређених активности у оквиру мере 3.4.1. Побољшање доступности и квалитета здравствене заштите и успостављање новог законодавног оквира заштите и унапређења менталног здравља особа са инвалидитетом, чији је носилац Министарство здравља, пре свега када је реч о нормативним активностима (означеним под 3.4.1.1.), информисаној сагласности на медицинску меру и онемогућавање принудних мера у установама здравствене и социјалне заштите без сагласности лица (3.4.1.3.) и развоју услуга за очување менталног здравља особа са инвалидитетом (3.4.1.4.). 

У оквиру мере 3.4.2. Унапређење компетенција медицинског особља за пружање квалитетне здравствене заштите и неге особама са инвалидитетом, у складу са концептом инвалидитета заснованом на људским правима, активност под 3.4.2.1. Креирање мултидисциплинарних обука у вези начина приступа, збрињавања и пружања здравствених услуга особама са инвалидитетом требало би проширити и на реализацију осмишљених обука, континуирано по годинама.

Усвојеном Стратегијом унапређења положаја особа са инвалидитетом у Републици Србији за период од 2020. до 2024. године („Службени гласник РС“, број 44/2020) као општи циљ постављено је изједначавање могућности особа са инвалидитетом у уживању свих грађанских, политичких, економских, социјалних и културних права, уз пуно поштовање њиховог достојанства и индивидуалне аутономије, обезбеђивање независности, слободе избора и пуне и ефективне партиципације у свим областима друштвеног живота, укључујући и живот у заједници, а циљана вредност у последњој години Стратегије је повећање учешћа особа са инвалидитетом у друштву за 25%, с тим да би базна вредност била идентификована током прве године спровођења Стратегије. Наведено подразумева да Акциони план пре свих активности треба да обухвати активности које су усмерене на утврђивање почетних вредности за показатеље резултата на нивоу мере што у достављеном Предлогу акционог плана није довољно видљиво и разрађено. Наиме, за велики број мера у Предлогу акционог плана није предвиђено спровођење активности којима би се идентификовала почетна вредност као показатељ резултата, а у појединим случајевима иако је почетна вредност позната иста није унета у Предлог (типичан пример за то је податак о броју центара за заштиту менталног здравља у заједници који није унет у Предлог акционог плана, а доступан је у Програму о заштити менталног здравља у Републици Србији за период 2019-2026. године
). 

У изради акционог плана у овој области посебно долази до изражаја потреба за свеобухватним приступом и мултисекторском сарадњом, како би избор начина остварења циљева био адекватан и мерљив, а рокови реални и узајамно усклађени. Активност треба да одговори на питање начина на који ће се спровести одређена мера, ради остварења постављеног циља/циљева.

У достављеном Предлогу акционог плана предвиђене активности су у појединим случајевима уопштено формулисане, недовољно конкретизоване и нису мерљиве. Један од таквих примера је активност под 1.1.3.5. Подстицање деинституционализације и трансформације установа социјалне заштите. Из наведене формулације није јасно на који се начин планира спровођење мере под 1.1.3. Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници, односно у чему се конкретно састоји планирана активност. Уколико се иста састоји у прикупљању података или у сачињавању анализе носиоца активности о постојећим потребама, онда је активност потребно тако и формулисати. Иста примедба стоји и када су у питању активности формулисане као подизање или јачање нивоа свести друштва о појединим значајним питањима (нпр. активност под 2.1.3.5. Подизање нивоа свести друштва о значају забране дискриминације и механизмима заштите).

Такође, у појединим случајевима планирани период спровођења мере и планирани период спровођења активности нису усаглашени. Један од примера је мера 2.1.1: Реформа законског оквира у области пословне способности која обезбеђује да особе са инвалидитетом уживају сва права на равноправној основи са другим грађанима и успостављање система одлучивања уз подршку који замењује старатељску заштиту, са периодом спровођења I квартал 2021. године, за коју је планирана активност под 2.1.1.1. Усаглашавање прописа о пословној способности и старатељству са Конвенцијом УН о правима особа са инвалидитетом, са роком за завршетак активности у III кварталу 2021. године. 
Иако је претпоставка да је неусаглашеност у роковима последица кашњења у изради акционог плана, Заштитник грађана указује да је читав процес потребно убрзати, за шта је неопходно да планиране активности буду конкретне, разрађене и мерљиве, а рокови што је могуће краћи, у оквирима реално остваривог.

Када је реч о активности која је у Нацрту акционог плана означена под редним бројем 1.1.1.2, Креирање и спровођење акционог плана за приступачност, чији носилац је Министарство грађевинарства, саобраћаја и инфраструктуре, Заштитник грађана изражава сагласност да буде један од партнера у спровођењу ове активности, с обзиром да својим бројним активностима (спровођење Јавног позива за доделу награда ЈЛС за допринос развоју приступачности на својој територији, израда Мапе приступачности, упућивање препорука у редовним годишњим извештајима и препорука након поступака контроле правилности и законитости рада надлежних органа
, израда Посебног извештаја ,,Приступачност за све“
) указује да приступачност, као један од основних предуслова за равноправно учешће особа са инвалидитетом у свим областима друштвеног живота, и даље није довољно развијена.
Мишљења смо да би у свим активностима које подразумевају евидентирање и прикупљање података у вези са особама са инвалидитетом требало обезбедити да подаци буду разврстани по полу. Такође, у свим активностима које подразумевају анализу ефеката и учинка јавних политика, мера и прописа требало би предвидети анализу ефеката и учинка са посебним освртом на положај жена са инвалидитетом и деце са сметњама у развоју и са инвалидитетом, као вишеструко дискриминисаних осетљивих друштвених група.
У оквиру мере 2.1.2 Унапређење услова за заснивање брачне/ванбрачне заједнице и подршка родитељству особа са инвалидитетом требало би уврстити активности посвећене реформи законског оквира којом се обезбеђује подршка у родитељству за родитеље деце са сметњама у развоју и са инвалидитетом (између осталих Закона о финансијској подршци породици са децом). У оквиру исте мере би требало прописати активности на увођењу нових и интензивирање постојећих услуга у заједници посвећених подршци породицама са децом са сметњама у развоју и са инвалидитетом.
Такође, у оквиру исте мере би требало уврстити активности које се односе на подршку специјализованом хранитељству (између осталог пружање услуга деци на хранитељском смештају, као и специјализоване обуке које би хранитељима пружиле преко потребна знања и вештине за адекватну бригу о овим осетљивим групама деце).

Сходно наведеном, сам назив ове мере би требало допунити тако да обухвати и пружање подршке родитељима деце са сметњама у развоју и деце са инвалидитетом.  

У оквиру мере 2.1.3 Унапређење превенције и заштите од дискриминације особа са инвалидитетом требало би уврстити активности посвећене подршци женама и девојчицама са инвалидитетом жртвама насиља у породици и партнерским односима (Сигурне куће приступачне женама и девојчицама са инвалидитетом и друге услуге подршке у локалној заједници).
У оквиру мере 3.2.1 Реализација мера активне политике запошљавања особа са инвалидитетом на отвореном тржишту рада требало би прописати и активност сагледавања и анализе примене Закона о професионалној рехабилитацији и запошљавању особа са инвалидитетом, као и других са њим повезаних прописа, у циљу утврђивања, а затим и отклањања недостатака у њиховој примени.

У оквиру исте мере требало би да се уврсти и активност посвећена анализи утрошка средстава Буџетског фонда за професионалну рехабилитацију и запошљавање особа са инвалидитетом у периоду од 2009-2020. године, у циљу повећања транспарентности трошења и унапређења коришћења средстава из овог Фонда, како би се већи број особа са инвалидитетом укључио на тржиште рада. 

У оквиру мере 3.3.1 Обезбеђење адекватне додатне подршке из система образовања, здравља и социјалне заштите деци и ученицима у инклузивном образовном окружењу  би требало прописати активности посвећене интензивирању услуга додатне подршке ученицима са сметњама у развоју и са инвалидитетом, посебно на локалном нивоу. 
Мишљења смо да је у оквиру мере 3.4.1 Побољшање доступности и квалитета здравствене заштите и успостављање новог законодавног оквира заштите и унапређења менталног здравља особа са инвалидитетом потребно прописати активности посвећене омогућавању веће приступачности и доступности услуга заштите сексуалног и репродуктивног здравља девојчицама, девојкама и женама са инвалидитетом.
У оквиру исте мере потребно је прописати и активности посвећене успостављању услуга социјално здравственог карактера у складу са законом. 
Заштитник грађана изражава наду да ће усвајање Предлога акционог плана, заједно са већ усвојеном Стратегијом унапређења положаја особа са инвалидитетом у Републици Србији за период од 2020. до 2024. године, представљати значајан допринос сталној потреби нашег друштва да се побољша и унапреди положај особа за инвалидитетом.

С поштовањем,

	ЗАШТИТНИК ГРАЂАНА



	

	мр Зоран Пашалић


� “Сл. гласник РС“, бр. 84/2019.


�https://ombudsman.rs/index.php/2012-02-07-14-03-33/6706-p-r-ins-i-f-nd-pi-v-sh-c-nj-dicins-ih-cinj-nic-b-vlj-u-usl-vi-p-vr-du-u-d-s-ns-v-i-pr-v-n-priv-n-s-s-b-s-inv-lidi





� Посебан извештај Заштитника грађана „Приступачност за све“ доступан на: � HYPERLINK "https://www.ombudsman.rs/index.php/izvestaji/posebnii-izvestaji/5893-p-s-b-n-izv-sh-z-sh-i-ni-gr-d-n-pris-up-cn-s-z-sv" �https://www.ombudsman.rs/index.php/izvestaji/posebnii-izvestaji/5893-p-s-b-n-izv-sh-z-sh-i-ni-gr-d-n-pris-up-cn-s-z-sv�.

